6.4.2022
SK
Úradný vestník Európskej únie
C 152/109
3.14.
Ďalšou otázkou, ktorú je potrebné riešiť, je to, ako umožniť emitentom zelených dlhopisov mimo EÚ prístup na kapitálové trhy EÚ a naopak.
Preto je potrebné zosúladiť taxonómie medzi jurisdikciami na celom svete.
V tejto súvislosti je dôležité odkázať na Medzinárodnú platformu pre udržateľné financovanie, ktorá je fórom pre dialóg medzi tvorcami politík s celkovým cieľom zvýšiť množstvo súkromného kapitálu investovaného do environmentálne udržateľných investícií.
Konečným cieľom Medzinárodnej platformy pre udržateľné financovanie je uľahčiť mobilizáciu súkromného kapitálu smerom k environmentálne udržateľným investíciám.
Medzinárodná platforma pre udržateľné financovanie preto ponúka mnohostranné fórum na dialóg medzi tvorcami politík, ktoré má pomôcť investorom identifikovať a využiť udržateľné investičné príležitosti, ktoré skutočne prispievajú k cieľom v oblasti klímy a životného prostredia.
V rámci tohto fóra by sa malo diskutovať o zosúladení taxonómií a dohodnúť sa na ňom.
3.15.
Ako už bolo uvedené, ESMA ako orgán dohľadu nad kapitálovým trhom EÚ by zohrával rozhodujúcu úlohu pri zabezpečovaní čo najpragmatickejšieho uplatňovania navrhovaných noriem.
To by si vyžadovalo rozvoj zručností a budovanie jej kapacít ako dohľadu nad posudzovateľmi európskych zelených dlhopisov.
Komisia stanovuje kritériá kvalifikácie a transparentnosti, ktoré predstavujú pevný základ pre ESMA.
Podľa nášho názoru, keďže ESMA buduje svoju kapacitu, mohla by časom podporiť svojich partnerov mimo EÚ, aby uplatňovali podobné normy, a tým uľahčiť prístup investorom z EÚ na rozvíjajúce sa trhy.
3.16.
Ďalším bodom, ktorý je potrebné zvážiť, je to, že prechod na nízkouhlíkové hospodárstvo v rámci EÚ si bude vyžadovať financovanie výrazne nad rámec sumy, ktorá je k dispozícii v rámci Nástroja Európskej únie na obnovu.
Súkromný sektor už zohráva úlohu v tomto prechode, ale vyžaduje sa oveľa viac.
Navrhovaná norma pre európske zelené dlhopisy by teda okrem uľahčenia cezhraničného financovania na kapitálových trhoch ďalej rozvíjala začínajúci trh so zelenými dlhopismi a mobilizovala ďalších emitentov.
V konečnom dôsledku by navrhovaná norma pre zelené dlhopisy zlepšila povesť potenciálnych emitentov a investorov a posilnila ich záväzok k udržateľnému rozvoju a environmentálnym cieľom, ktorými sú: zmierňovanie zmeny klímy, adaptácia na zmenu klímy, udržateľné využívanie a ochrana vodných a morských zdrojov, prechod na obehové hospodárstvo, recyklácia, predchádzanie vzniku odpadu, prevencia a kontrola znečisťovania a ochrana zdravých ekosystémov.
Príslušné environmentálne a sociálne ciele by tak tvorili súčasť akejkoľvek podnikovej stratégie.
Okrem toho by podpora environmentálnej značky EÚ pre finančné produkty so súčasnou minimalizáciou byrokracie pomohla podporiť súkromné podniky pri prijímaní takejto stratégie.
3.17.
EHSV očakáva, že investori sa časom rozhodnú pre normy pre európske zelené dlhopisy, pretože by sa tým zabezpečilo, že finančné prostriedky sa budú využívať v súlade s taxonómiou, čo zase zjednoduší požiadavky investorov na podávanie správ.
Cieľom by preto malo byť prijatie navrhovanej normy pre zelené dlhopisy v celej EÚ, či už v súkromnom, alebo vo verejnom sektore.
3.18.
A v tejto súvislosti by EHSV uvítal zachovanie existujúcich zelených dlhopisov v rámci navrhovanej normy v predchádzajúcom stave, ako aj prípadné uplatňovanie týchto noriem na dlhopisy Nástroja Európskej únie na obnovu.
Je pevne presvedčený, že zelené dlhopisy zosúladené s taxonómiou by pomohli dosiahnuť environmentálne ciele.
Okrem toho očakávame, že norma pre európske zelené dlhopisy zvýši záujem investorov o takéto investície, čím sa ďalej rozvinie trh so zelenými dlhopismi.
Hoci je to dobrá správa pre emitentov a investorov, EHSV upozorňuje na výzvy, ktoré už boli spomenuté.
3.19.
V budúcnosti a za predpokladu, že návrh bude prijatý v súčasnom znení, by bolo zaujímavé posúdiť rozsah, v akom by investori v rámci EÚ aj mimo nej požadovali, aby sa emitenti zosúladili s navrhovanými normami, alebo či by návrh viedol k rozdielom na trhu so zelenými dlhopismi medzi EÚ a zvyškom sveta, a to, ako by navrhované vykonávanie normy pre európske zelené dlhopisy ovplyvnilo vývoj na trhu so zelenými dlhopismi v EÚ a mimo nej.
3.20.
Podľa názoru EHSV je to mimoriadne dôležité, pretože environmentálne výzvy, ako je zmena klímy, EÚ nemôže riešiť sama.
Pokiaľ neexistuje nejaký spoločný základ zosúladenia taxonómie s tretími krajinami, je nepravdepodobné, že by sa nariadenie Komisie o dobrovoľnej norme pre zelené dlhopisy stalo normou pre globálny trh zelených dlhopisov.
Výsledkom by boli fragmentované kapitálové trhy, pričom emitenti z tretích krajín by pravdepodobne neprijali normy navrhnuté Komisiou.
To by mohlo brzdiť tok finančných prostriedkov potrebných na riešenie obrovských environmentálnych problémov, najmä zmeny klímy.